SA’ers koop ketels, broodroosters en TV’s | Netwerk24
SA’ers koop ketels, broodroosters en TV’s
Deur Petrus Malherbe 10 September 2018 13:05
Benewens elektronika het Suid-Afrikaners verbasend baie ketels in die tweede kwartaal van vanjaar aangeskaf. Foto: Unsplash
Suid-Afrikaners het in die tweede kwartaal vanjaar verbasend baie ketels en broodroosters gekoop, het die navorsingsfirma Gfk bevind.
Dié sektor het met dubbelsyfers gegroei, hoofsaaklik te danke aan ’n toename in die gemiddelde verkoopprys, sowel as die sterk aanvraag.
Gfk het pas sy jongste bevindings na die stand van die plaaslike kleinhandelmark uitgereik. Daarvolgens het die inkomste verdien uit die verkoop van tegnologiese toebehore met 8% op ’n jaargrondslag gestyg, aangehelp deur ’n skerp styging in die verkoop van klein kombuistoestelle soos ketels en broodroosters.
Dié toestelle het 17,4% beter verkoop as ’n jaar gelede.
Gfk versamel data van verkooppunte oor Suid-Afrika heen en stel dan ’n verslag oor Suid-Afrikaners se koopgewoontes saam.
Groter, slimmer slimfone
Die data wys dat al hoe meer Suid-Afrikaners dit nou verkies om ’n duurder slimfoon met ’n groter skerm aan te skaf. Hoewel goedkoper intreefone steeds soos soetkoek verkoop, het die totale waarde van die toestelle wat verkoop is, met 16% gestyg.
Tabletrekenaars verkoop steeds baie swak met die verkope in die tweede kwartaal 42% swakker as verlede jaar.
Die vraag na ink vir drukkers het ook skerp gedaal namate ondernemings al hoe minder staatmaak op drukwerk in ’n digitale werksomgewing.
Die vraag na televisiestelle met ultrahoë definisie het ook met byna 8% toegeneem, hoewel die verkope van klankstelsels en oorfone skerp gedaal het.
Meer oor: Televisie | Kleinhandelverkope | Tegnologie
AVI sukkel met verkope van koffie en koekies
Brandstofprys plaas druk op karverkope
Cashbuild haal rekord, maar druk op verbruikers pla